Στην Ελλάδα, πάνω από το 20% των συνολικών θανάτων οφείλεται σε ασθένειες που σχετίζονται με το κάπνισμα, φθάνοντας τους 22.700 ετησίως. Το κάπνισμα είναι ένας από τους σημαντικότερους παράγοντες κινδύνου για στεφανιαία νόσο, αγγειακό εγκεφαλικό επεισόδιο, καρδιακή ανεπάρκεια, περιφερική αγγειακή νόσο και θνησιμότητα, με προφανή μάλιστα δοσοεξαρτώμενη σχέση. Ακόμα και χαμηλά επίπεδα καπνίσματος αυξάνουν τον κίνδυνο οξέος εμφράγματος του μυοκαρδίου (καρδιακή προσβολή). Αυτό έχει σαν αποτέλεσμα, η μείωση του αριθμού των τσιγάρων που καπνίζει κανείς ανά ημέρα να μην εξαλείφει εντελώς τον κίνδυνο. Στην πραγματικότητα χρειάζονται περίπου 15 χρόνια αποχής, έτσι ώστε ο καρδιαγγειακός κίνδυνος των πρώην καπνιστών να προσομοιάζει με αυτόν των μη καπνιστών. Το κάπνισμα, όμως, μπορεί να είναι υπεύθυνο και για καταστάσεις που πολλές φορές δεν σκεφτόμαστε καν, όπως, για τη μείωση γονιμότητας,  την αυξημένη πιθανότητα αποβολών και έκτοπης κύησης σε νέες γυναίκες, αλλά και για την εμφάνιση σεξουαλικής δυσλειτουργίας στους άνδρες.